SA’ner wil weer dié bibber-rekord breekAmber Fillary wil nou op haar vorige rekord verbeter. (Foto: amberfillary.com) ŉ Suid-Afrikaanse swementoesias wil binnekort die ysige waters van ŉ meer in Noorweë aandurf om haar eie rekord vir onderwaterswem te verbeter. Amber Fillary (50) wil oor vyf maande 100 m ver onder ys in ŉ enkele asemteug swem. Dit is gelykstaande aan twee lengtes in ŉ Olimpiese swembad. Sy hou tans die wêreldrekord vir die verste swem onder ys in ŉ enkele asem, nadat sy in Maart vanjaar 90 m in twee minute en 35 sekondes geswem het. Sy het dit boonop sonder ŉ duikpak of bykomende swemtoerusting gedoen. Sy het aanvanklik in 2020 die rekord gekap toe sy vir die eerste keer 70 m onder ys in een asem geswem het. “Die probleem met ŉ wêreldrekord opstel, is dat jy jouself altyd harder en verder wil druk om te sien of jy het wat nodig is om dit te doen,” sê sy. Fillary het destyds die rekord aangepak om te kyk of haar liefde vir water nog verder getoets kon word. Sy wou boonop kyk of sy wel vir langer as twee minute haar asem kon ophou. “Ek en my afrigter het aanvanklik gesê ek gaan net probeer om tot 70 m te swem, maar ons albei het geweet ek kan verder kom as dit. Ons vat dit egter stukkie vir stukkie en nou gaan ek hopelik die rekord vir ŉ derde keer kan breek.” Volgens Fillary is daar geen kuns verbonde daaraan om ŉ mens se asem vir so lank op te hou nie, aangesien sy dit van nature goed kan doen. “Ek kan eerlikwaar sê ek het geen idee hoe ek dit regkry nie. Ek dink ek is net een van die gelukkiges, want ek rook selfs.” Voorbereiding tog belangrik (Foto: amberfillary.com) Hoewel Fillary skynbaar moeiteloos dié rekords aanpak, bieg sy dat dit baie tyd, oefening en voorbereiding verg om eindelik die byna drie minute lange swem suksesvol te voltooi. Fillary oefen deurlopend al maande lank haar asemhaling- en swemtegniek, maar sal in November na Engeland toe gaan om in ŉ 90 m lange buitelugswembad te oefen. Die swembad is een van Brittanje se oudste buitelugswembaddens en is die einste plek waar Fillary vir die eerste keer die opwinding daarvan om in yskoue water te swem, ervaar het. “In my jonger dae was ek ŉ lewensredder vir die Suid-Londen-swemklub by Tooting Bec Lido Pool, ŉ swembad wat selfs gedurende die wintermaande oopgehou is,” vertel sy. “Ek het gereeld saam met die klublede die ys op die water gebreek en in die koue water geswem. Dit is waar my kouewaterverslawing begin het.” Die swembad is in 1906 oopgestel, maar nog niemand het al ooit ŉ volle lengte in een asem geswem nie. Fillary hoop dat sy die eerste een sal wees wat dit kan doen wanneer sy November dié swembad besoek. Ná haar tyd in Engeland sal sy na Duitsland reis om nog meer te klimatiseer voordat sy die mere in Noorweë aanpak. Daar is nog nie ŉ presiese datum of meer vir haar pogings vasgestel nie. Fillary beplan om met haar wêreldrekordpoging net-net onder die ys te swem. Hoewel sy nie aan ŉ harnas vasgemaak word nie, gaan sy wel ŉ begeleidende lyn kan volg om te sien waarheen sy swem. Duikers sal ook onder die ys wees om haar na veiligheid te bring indien sy lighoofdig word tydens die poging. “Solank as wat ek genoeg geklimatiseer het, sal ek nie ŉ hartaanval kry wanneer ek die water tref nie,” skerts sy. “Ek gaan wel dadelik by ŉ sauna ingaan sodra ek die swem voltooi het.” Fillary sê sy was met die vorige poging bietjie angstig oor die hele ding, maar oor die algemeen raak sy rustig wanneer sy in yskoue water is. “Water is my veilige vesting.” ‘Swem het my deur diepe waters gekry’ (Foto: amberfillary.com) Een van die redes waarom Fillary wil aanhou om wêreldrekords soos dié te pak, is om haar storie van depressie, verslawing en uiterse hopeloosheid met mense te deel en hopelik hulle te inspireer om hul drome na te jaag. “Ek sê altyd vir mense dat depressie en verslawing nie in die pad moet staan van jou drome nie. Ten spyte van al die struikelblokke in my lewe jaag ek steeds daagliks my drome na.” Fillary het op hoërskool al aan depressie en ŉ eetversteuring gely, wat haar later tot alkoholisme gedryf het. In een stadium van haar lewe het sy selfs probeer om selfmoord te pleeg. Te midde van die hopeloosheid kon sy egter toevlug by swem vind. “Op ŉ manier het die water ŉ veilige plek geword waar ek net heeltemal teenwoordig kon wees. Al die oefening en tyd wat hierdie rekords verg, verrig ook wondere vir my geestesgesondheid.” Wanneer sy nie self in die swembad is nie, werk Fillary as ŉ kunstenaar wat ook swemlesse aanbied. Sy hoop nou om die wêreldrekord, wat ŉ hand daarin gehad het om haar van depressie en verslawing te red, eens en vir altyd kaf te draf.